Supărat că niciun cetățean nu vrea să iscălească listele pentru susținerea candidaților ALDE la Parlamentul European, reprezentantul partidului din Roșiorii de Vede și-a distrus singur cortul. De teamă că mai marii formațiunii politice i-ar putea reproșa că pierde timpul de pomană, cetățeanul și-a vărsat nervii pe unul dintre stâlpii de susținere, lovindu-l cu piciorul. Apoi, a pus mâna pe telefon, anunțându-și șefii că membrii USR-PLUS, prezenți în municipiu alături de fostul premier Dacian Cioloș, într-o campanie de strângere de semnături, au lovit adăpostul.

Primul care a crezut în scenariu a fost vicepreședintele ALDE, Virgiliu Cocoșilă, care a mers la poliție pentru a depune o plângere penală.

Potrivit oamenilor legii, în ziua de 16 martie, un reprezentat al unui partid politic a depus o plângere, sub aspectul săvârșirii infracțiunii de distrugere. Polițiștii spun că s-a deschis un dosar penal, iar din declarația reclamantului reiese că O SINGURĂ PERSOANĂ, deocamdată neidentificată, a dat cu piciorul într-unul din pilonii ce susțineau cortul. În cauză, prejudiciul se ridică la suma de… 50 de lei!!!

Contactat telefonic, Aurel Fierăscu, membru în Grupul de Inițiativă Județean PLUS Teleorman a precizat că nicio persoană din echipa prezentă în Roșiorii de Vede nu a fost implicată în incident. Mai mult, acesta a precizat că, personal a luat legătura cu Virgiliu Cocoșilă, iar acesta a recunoscut că “vandalii” nu erau dintre membrii USR-PLUS.